**Pædagogisk redegørelse 2017**

Sidste år besluttede bestyrelsen og skolens ledelse at åbne op for 5 nye klasser til skoleåret 2017/18. Vi kunne have åbnet flere klasser, men valgte af hensyn til den ånd og nære kultur vi havde skabt det første skoleår at være varsomme med at optage for mange nye elever for hurtigt, så kulturen kunne blive en helt anden blandt eleverne, men også i personalegruppen. Det betød, at vi den 14. august 2017 kunne byde 0.b, 3.b, 5.b, 7.b og 8.b velkommen.

Det var ikke kun elevgruppen, der blev større også personalegruppen blev en del større. Vi ansatte 7 nye lærere, 3 mere i SFO’en og 2 i køkkenet.

Set i bakspejlet var det en helt rigtig vurdering kun at åbne 5 klasser. Vi har fået 5 gode klasser med dejlige børn og unge mennesker, som er faldet godt ind i skolens rytme – både hvad angår skoletid og SFO-tid. Vi har ligesom første år gjort os nogle erfaringer med det at starte helt nye klasser op, som vi tager med os til næste skoleår, hvor vi igen byder nye klasser velkommen. Her drejer det sig om en ny 2., 3. og 7. klasse, som samtidig gør skolen til en fuldt 2-sporet skole med ca. 470 elever. Dette betyder, at vi igen udvider personalegruppen med 5 nye lærere, 2 nye pædagoger og 1 mere i køkkenet.

For at give bedre plads til de eksisterende og kommende elever har skolen været i dialog med ejerne af Ny Allerødgaard, Kongeegen, om en løsning med et indskudt dæk i fløjen til venstre for hovedindgangen, hvor der lige nu er højt til loftet. Der er indsendt en byggeanmodning til kommunen, og der er i skrivende stund endnu ikke kommet en godkendelse. Vi håber, at dette kan falde på plads, således at der kan bygges i maj, juni og juli måned, og at vi kan præsentere 3 nye lokaler til starten af næste skoleår.

På byggesiden kan vi ligeledes berette om, at vi i december 2017 lavede aftaler om etableringen af en multibane, en ny parkeringsplads til alle cyklerne og et nyt fliseunderlag til bilernes parkeringsplads. Multibanen blev klar fredag den 13/4 og der afholdes en officiel indvielse i maj. Både cykel- og bilparkeringsområdet tager form og forventes færdigt slut april.

Ved skoleårets start igangsatte vi et mere koordineret ressourceteam på AP. Vi afsatte 10 timer om ugen fordelt på 3 lærere, som skulle bruges primært til at hjælpe elever med faglige udfordringer. Dette timetal udvides fra næste skoleår til noget nær det dobbelte, da vi med et stadigt stigende elevtal oplever et større behov for hjælp – både fagligt og socialt.

Siden skolens start har vi i personalegruppen arbejdet meget med, hvordan trivsel og faglighed skal forenes. Hvad angår fagligheden er lærerne placeret i fagteams efter deres fagområder og har sammen med skolens ledelse udvalgt de bogsystemer og online portaler, der undervises efter. Det har været vigtigt for os, at de udvalgte systemer lever op til UVMs fælles mål, som der arbejdes med i folkeskolen.

Trivsel må være et ”must” for alle – både elever og ansatte. Derfor er det også et emne, som stort set har været taget op på alle vores interne møder. Som ny skole har vi brugt meget tid og energi på at være sammen med eleverne og ikke så meget ”bag skrivebordet”. Derfor har der ikke fra start været nedfældet en skriftlig drejebog for, hvordan vi arbejder med trivsel gennem elevernes skoletid. Vi har i indeværende skoleår haft et samarbejde med Børns Vilkår, som i en række klasser har sat fokus på digital dannelse og mobbefrit fællesskab. Vi har ligeledes indkøbt Red Barnets ”Fri for mobberi”-koncept og hele vores indskoling har gennem året arbejdet med dette. Rikke Bille, som er konsulent for Red Barnet, gav indskolingsforældre et godt foredrag om, hvordan ”Fri for mobberi” kan anvendes, og hvilken rolle forældre har i børns skoletrivsel.

I dette skoleår fik vi også for alvor gang i legepatruljen. Her har frivillige elever fra 5., 6. og 7. klasserne stået for fælleslege, hvor alle har været velkomne i det lange frikvarter mandag, onsdag og fredag.

I august 2017 dannede vi et pædagogisk udvalg, bestående af nogle lærere, pædagoger og ledelsen, som siden har arbejdet på en mere langsigtet trivselsplan, som detaljeret giver et overblik over, hvilke emner der arbejdes med på hvert enkelt klassetrin og ligeledes, hvordan der arbejdes. Denne trivselsplan vil blive offentliggjort i løbet af dette forår.

Vi oplever, vi har elever, som på flot vis tager sig af sig selv, hinanden og den omverden de lever i. De tager ansvar. Det ses blandt andet under vores novemberuge, hvor der igen i år blev arbejdet på kryds og tværs af klasser og fagemner og afsluttet med en fantastisk torsdag aften, hvor alle forældre var inviteret. Vi oplevede glade og kreative børn, som stolt viste deres skole frem.

Fredag inden påskeferien bød på et velgørenhedsløb. Alle elever skulle finde en sponsor, som alt efter hvor mange runder eleverne cyklede eller løb betalte et vist beløb for deres ihærdighed. Der blev indsamlet intet mindre end 100.000 kr., som gik til Red Barnet afdeling Allerød. Sikke en fantastisk bedrift af både elever og sponsorer.

Dette er blot 2 eksempler på, hvordan elever og forældre går hundrede procent ind for de projekter, som Allerød Privatskole sætter i gang.

Jeg vil gerne på skolens vegne takke alle jer forældre for en stor opbakning. I bidrager på alle måder positivt og konstruktivt til jeres børns skolegang.

Sidste år skrev jeg: *Da jeg startede som skoleleder, var jeg meget optaget af at ansætte det stærkeste lærer- og pædagogteam som overhovedet muligt. Det er vi lykkedes rigtig godt med. Det er altafgørende, at børn møder stærke rollemodeller, som brænder for at være sammen med dem, og som er gode til at skabe rammer og strukturer for en god skolegang. Lærere som er nærværende og gode klasserumsledere. De skal være stærke fagligt og have evnen til at motivere eleverne og gøre dem nysgerrige efter at lære mere. Pædagoger, som kan gøre fritiden på skolen hyggelig, sjov og meningsfuld. Disse mennesker har vi fundet og ansat på Allerød Privatskole – I gør et kæmpe stykke arbejde dagligt, tak for det!*

Dette er lige så rigtigt i år, som det var sidste år. Der skal lyde en stor tak til hele personalegruppen, som får tingene til at lykkes. I tager et kæmpe træk og Allerød Privatskoles succes er helt klart jeres fortjeneste – tak for det!

Tak til bestyrelsen for endnu et år med et rigtig godt samarbejde. Jeg ser frem til et nyt og spændende skoleår med endnu flere glade elever.

Mikkel Kofod Løvenhøj

Skoleleder, Allerød Privatskole